Pääsküla raudteejaam
Pääsküla raudteejaam on raudteejaam Tallinnas Nõmme linnaosas Pääsküla asumis. Raudteejaam asub laiarööpmelise Tallinna–Keila raudteel 11 km kaugusel Balti jaamast. Reisirongide peatusena jääb Pääsküla Kivimäe ja Laagri raudteepeatuse vahele. Elektrirongide sõit rongiliinil Pääsküla–Tallinn algab ja lõpeb Pääsküla raudteejaamas. Jaamas peatuvad Tallinnast Keilasse, Paldiskisse, Riisiperre ja Kloogaranda sõitvad Elroni elektrirongid ja diiselrongid. Piletihinnalt kuulub Pääsküla I hinnatsooni, kuid Tallinna elanike jaoks on selle piires sõitmine tasuta. Jaamas on kolm paralleelset rööbasteed ja lisaväljumine Pääsküla depoosse ning kaks 150 m pikkust perrooni. Laagri suunal väljuv raudtee on üheteeline kuni Pääsküla jõe ja Topi liiklussõlme ületamiseni, aga edasi Saue ja Valingu vahel jälle kaheteeline, tingituna peamiselt majanduslikest probleemidest, mis on tekkinud vajalike sildade ehitamisel. Ümberistumisvõimalus on Pärnu maanteel (bussipeatus "Pääsküla jaam") liinibussidele 20 (Reisisadam (D-terminal) – Pääsküla jaam) ja 27 (Harkujärve – Laagri alevik). Poole kilomeetri kaugusel on ümberistumise võimalus bussiliinidel 18 ja 14 Vabaduse puiesteel ja veidi kaugemal bussiliinile 10 Kadaka puiesteel.